送徐尉移簿巴陵并簡鄧器先汪兼善
作者：王炎
朝代：宋

paragraphs: 兩鳬不到蓬萊峰，翩翩墮在葭葦叢。
口談世事懶揖客，劫回老眼瞻飛鴻。
子真何事亦來此，培塿乃生千丈松。
揮毫古錦貯白雪，緩頰玉麈生清風。
相知苦恨相見晚，坐席未暖行匆匆。
離騷滿目江路冷，秋氣欲赤江頭楓。
少留一日對歡伯，蒼顔共變桃皮紅。
醉中出語最真實，爲君款曲論心胸。
我嘗縱觀洞庭水，水天一色光濛濛。
仙人帝子不可見，日月出沒滄波中。
歸來荒縣窘朱墨，身如澤雉拘樊籠。
君才凜凜萬夫敵，天驥一出凡馬空。
不應拄笏棲枳棘，便合入幕依芙蓉。
諸公得士喜推轂，從此奏賦明光宮。
令君錦衣織青鳳，先生玉氣貫白虹。
相逢問我令何如，爲言黑頭茁霜蓬。
青雲事業付公等，歸去願學柴桑翁。